b"\n_START_ARTICLE_\nMarianne North\n_START_SECTION_\nEls primers anys: la vida en fam\xc3\xadlia\n_START_PARAGRAPH_\nMarianne North nasqu\xc3\xa9 el 24 d'octubre de 1830 a Hastings, primog\xc3\xa8nita d'en Roger North, adinerat terratinent immers en la pol\xc3\xadtica de Hastings, i de la Janet North, filla d'en Sir John Marjoribanks M.P. Des de ben jove es va formar per ser cantant sota la tutela de Charlotte Helen Sainton-Dolby, per\xc3\xb2 en adonar-se que seves aptituds vocals no eren adequades per dedicar-s'hi professionalment comen\xc3\xa7\xc3\xa0 a pintar flors. El 1855 mor\xc3\xad la seva mare, fou llavors quan comen\xc3\xa7\xc3\xa0 a fer els primers viatges amb el seu pare. No fou per\xc3\xb2 fins a la mort del seu pare que no decid\xc3\xad perseguir el seu somni: viatjar arreu del m\xc3\xb3n dibuixant la flora dels pa\xc3\xafsos que visitava.\n_START_SECTION_\nViatges i obra\n_START_PARAGRAPH_\nComen\xc3\xa7\xc3\xa0 a viatjar en el 1871-1872, visitant Canad\xc3\xa0, Estats Units i Jamaica. Despr\xc3\xa9s pass\xc3\xa0 un any al Brasil, on visqu\xc3\xa9 en una cabanya a la selva i realitz\xc3\xa0 m\xc3\xa9s d'un centenar d'il\xc2\xb7lustracions. El 1875, despr\xc3\xa9s de passar uns mesos a Tenerife, comen\xc3\xa7\xc3\xa0 una volta al m\xc3\xb3n que dur\xc3\xa0 dos anys, pintant esp\xc3\xa8cies vegetals a: Calif\xc3\xb2rnia, Jap\xc3\xb3, Borneo, Java i Sri Lanka. El 1878 pass\xc3\xa0 una llarga estada a l'\xc3\x8dndia._NEWLINE_De retorn a Anglaterra, i donada la gran quantitat d'il\xc2\xb7lustracions ja reunides, decid\xc3\xad exposar-les a Londres. Don\xc3\xa0 la seva obra al Reial Jard\xc3\xad Bot\xc3\xa0nic de Kew on tamb\xc3\xa9 finan\xc3\xa7\xc3\xa0 la construcci\xc3\xb3 d'un edifici per acollir-la. L'edifici fou dissenyat pel James Fergusson. El jard\xc3\xad bot\xc3\xa0nic decid\xc3\xad crear la Galeria Marienne North al seu honor._NEWLINE_Per suggesti\xc3\xb3 del seu amic Charles Darwin, l'any 1880 viatj\xc3\xa0 a Austr\xc3\xa0lia, on conegu\xc3\xa9 Marian Ellis Rowan (1848-1922). Varen establir forts lligams d'amistat, i gr\xc3\xa0cies a les grans capacitats de la prestigiosa artista australiana, Marianne North assol\xc3\xad nous coneixements sobre pintura a l'oli. La seva estada a Oceania dur\xc3\xa0 un any, on pint\xc3\xa0 la flora d'Australia i Nova Zelanda. Cal destacar els seus acurats dibuixos de la Banksia attenuata, la B. grandis i la B. robur. _NEWLINE_Finalment, el 1882 la Galeria Marienne North obr\xc3\xad les portes. North dispos\xc3\xa0 les il\xc2\xb7lustracions fetes fins al moment, segons llur localitzaci\xc3\xb3 geogr\xc3\xa0fica. L'exhibici\xc3\xb3, que formava un dens mosaic a les parets, tingu\xc3\xa9 gran \xc3\xa8xit; el p\xc3\xbablic qued\xc3\xa0 meravellat per la vitalitat despresa dels seus quadres. El 1883, despr\xc3\xa9s de la seva expedici\xc3\xb3 a Sud \xc3\x80frica, s'inaugur\xc3\xa0 una nova sala les portes a la Galeria que porta el seu nom._NEWLINE_El 1884, amb la salut ja delicada, decid\xc3\xad emprendre la seva \xc3\xbaltima expedici\xc3\xb3, les Seychelles i Xile. Al retornar del viatge col\xc2\xb7loc\xc3\xa0 les seves \xc3\xbaltimes il\xc2\xb7lustracions a la Galeria, completant aix\xc3\xad una col\xc2\xb7lecci\xc3\xb3 extraordin\xc3\xa0ria de m\xc3\xa9s de vuit-centes pintures realitzades al llarg de tretze anys._NEWLINE_Finalment es retir\xc3\xa0 a un petit poble a Gloucestershire, on mor\xc3\xad el 30 d'agost del 1890, a l'edat de 59 anys.\n_START_SECTION_\nLlegat\n_START_PARAGRAPH_\nEl rigor i la fidelitat amb la que Marianne North document\xc3\xa0 la vida vegetal d'arreu del m\xc3\xb3n, abans que la fotografia esdevingu\xc3\xa9s una opci\xc3\xb3 pr\xc3\xa0ctica, donen a la seva obra un gran valor. Fou una artista magistral amb suficients coneixements de bot\xc3\xa0nica per poder identificar les plantes correctament i descobrir-ne de noves. Diverses esp\xc3\xa8cies vegetals foren anomenades en el seu honor: Areca northiana, Crinum northianum, Kniphofia northiana, Nepenthes northiana, Northea seychelliana,... junt amb el g\xc3\xa8nere Northia._NEWLINE_Els experts en la mat\xc3\xa8ria afirmen que el valor de l'obra d'aquesta artista cient\xc3\xadfica es veu incrementat pel fet que la major part d'exemplars estan dibuixats en el seu entorn natural. Donat que en alguns casos els exemplars eren amb prou feines coneguts, ja que creixien en llocs gaireb\xc3\xa9 inaccessibles, les pintures de North foren de gran import\xc3\xa0ncia pel registre bot\xc3\xa0nic. North tamb\xc3\xa9 dibuix\xc3\xa0 fauna i paisatges, mostrant a la gent les construccions dels pobles nadius._NEWLINE_En la seva obra liter\xc3\xa0ria, Una visi\xc3\xb3 de l'Ed\xc3\xa8n, North descriu les dures condicions que super\xc3\xa0 per poder pintar en llocs allunyats de la civilitzaci\xc3\xb3: el sol abrasador, les grans trombes de pluja, els camins en condicions terribles, les malalties, les sangoneres, les aranyes gegants,..._NEWLINE_El Reial Jard\xc3\xad Bot\xc3\xa0nic de Kew, que encara avui en dia acull la Galer\xc3\xada Marianne North amb la disposici\xc3\xb3 original dels seus quadres, assegura acollir l'\xc3\xbanica exhibici\xc3\xb3 permanent d'una artista femenina en solitari de tota Anglaterra. El 2008 Kew obtingu\xc3\xa9 una ajuda econ\xc3\xb2mica de la Loteria Nacional, per la restauraci\xc3\xb3 de la Galeria i dels quadres exposats."